SK Úradný vestník Európskej únie C 255/58

Uverejnenie žiadosti o zmenu podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 255/21)

Týmto uverejnením sa poskytuje právo vzniesť námietky proti žiadosti o zmenu podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9 a článku 17 ods. 2

„CARNALENTEJANA“

ES č. PT/PDO/117/0209/08.04.2002

CHOP ( X ) CHZO ( )

Požadovaná(-é) zmena(-y) a doplnenie(-ia)

Záhlavie(-y) špecifikácie:

Názov výrobku Opis Zemepisná oblasť Dôkaz o pôvode Spôsob výroby Spojenie Označenie Vnútroštátne požiadavky

Zmena(-y) a doplnenie(-ia):

1. Opis

V záujme prispôsobenia výrobku platným vnútroštátnym právnym predpisom, najmä pokiaľ ide o zmeny a doplnenia na úrovni klasifikácie jatočných tiel ľahkého hovädzieho dobytka (Portraria [vykonávacia vyhláška] č. 363/2001, z 9. apríla 2001), požiadalo združenie výrobcov o zmenu a doplnenie tejto kapitoly.

Na druhej strane, vzhľadom na nové trendy na trhu a s cieľom prispôsobiť trhovú formu výrobku správaniu a preferenciám spotrebiteľov sa združenie výrobcov rozhodlo aj obmeniť formu, v akej sa výrobok predáva. Mäso „Carnalentejana“ bude teda k dispozícii aj mleté, formované, v závitkoch, nakrájané na kocky, na pásiky, atď., balené v nádobkách alebo inom vhodnom materiáli, v kontrolovanej atmosfére, vo vákuu alebo mrazené procesom rýchleho mrazenia, pričom obsah mäsa „Carnalentejana“ musí podľa normy predstavovať minimálne 95 % hmotnosti konečného výrobku. Keďže sa celý výrobný proces odohráva v oblasti pôvodu, je zaručená úplná sledovateľnosť, prísna kontrola používania chráneného označenia pôvodu, originálny spôsob ponuky výrobku v obvyklej kvalite bez toho, aby bol spotrebiteľ podvedený, alebo aby boli sklamané jeho očakávania. Na základe všetkých týchto dôvodov predložilo združenie výrobcov portugalským orgánom riadne odôvodnenú žiadosť o zmenu a doplnenie, pokiaľ ide o spôsob ponuky výrobku.

2. Zemepisná oblasť

Výrobcovia z niektorých obcí susediacich so zemepisnou oblasťou výroby mäsa „Carnalentejana“ požiadali združenie výrobcov zodpovedné za označenie pôvodu o rozšírenie tejto oblasti, keďže všetky požadované podmienky výroby tohto výrobku, najmä pokiaľ ide o krmivo, chovateľské techniky, hustotu stáda, systém hospodárenia a plemeno ako aj súvisiace tradičné postupy, sú v týchto obciach splnené. Na základe prieskumu a štúdie združenie výrobcov túto požiadavku overilo a zdokumentovalo, výsledok bol predložený portugalským orgánom, ktoré ho zhodnotili ako vierohodný.

Keďže pri vytváraní podkladov sa na vymedzenie zemepisnej oblasti použilo iba administratívne kritérium, je dnes možné konštatovať, že sa nebrali do úvahy niektoré priľahlé oblasti s rovnakými pôdnymi a klimatickými podmienkami, rovnakými chovateľskými technikami, rovnakou hustotu stáda a prevažujúcou flórou, s rovnakým plemenom a systémom a postupmi hospodárenia, v ktorých teda vzniká výrobok s rovnakými fyzikálnymi, chemickými a organoleptickými vlastnosťami ako mäso „Carnalentejana“. Za takýchto okolností vykazujú výrobcovia, na ktorých sa momentálne nevzťahuje vymedzená oblasť, značné hospodárske straty, keďže sa ich výrobok nepredáva pod rovnakým označením ako výrobok zo susedných obcí.

3. Spôsob výroby

Požadované zmeny a doplnenia sa týkajú možnosti ponuky mäsa, vhodne baleného v kontrolovanej atmosfére, vo vákuu alebo mrazeného procesom rýchleho mrazenia. S cieľom zaručiť pravosť a kvalitu výrobku, ochrániť záujmy spotrebiteľa, umožniť kontrolu a úplnú sledovateľnosť výrobku a procesu, musí nielen narodenie, chov, výkrm a porážka zvierat a spracovanie jatočných tiel, ale aj krájanie, úprava a balenie mäsa prebiehať vo vymedzenej zemepisnej oblasti. Pripúšťa sa však, aby boli niektoré činnosti týkajúce sa spracovania alebo balenia vykonávané mimo zemepisnej oblasti, ak sa v tejto oblasti nenachádza spracovateľské zariadenie, ktoré by zodpovedalo požiadavkám združenia výrobcov, pokiaľ ide o hygienu, bezpečnosť potravín a kontrolu činnosti. V takýchto prípadoch je zintenzívnený systém kontroly, zabezpečená sledovateľnosť a určený maximálny limit na prepravu mäsa do vzdialenosti 500 km, aby sa zabránilo poklesu kvality a aby bolo možné vykonať kontrolu.

4. Označenie

Združenie výrobcov požiadalo o zmeny a doplnenia tejto kapitoly, aby sa prispôsobilo ustanoveniam nových platných vnútroštátnych právnych predpisov a právnych predpisov Spoločenstva. Bez ohľadu na trhovú formu ponuky a na plnenie požiadaviek všeobecných právnych predpisov o označovaní je povinné používanie označenia „Carnalentejana – CHOP“, certifikačnej značky, loga výrobku „Carnalentejana“ a loga Spoločenstva. Ak sa výrobok používa ako zložka v spracovaných výrobkoch, je prípustné iba nasledujúce označenie na etikete:„Elaborado a partir de CARNALENTEJANA – DOP“ [vyrobené z Carnalentejana – CHOP], ak sú dodržané určité požiadavky na povolenie a kontrolu; používanie označenia „Carnalentejana – CHOP“, loga Spoločenstva, alebo akéhokoľvek iného označenia, ktoré zavádzajúco ťaží z povesti označenia CHOP, je výslovne zakázané.

ZHRNUTIE

NARIADENIE RADY (ES) č. 510/2006

„CARNALENTEJANA“

ES č. PT/PDO/117/0209/24.01.1994

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Instituto de Desenvolvimento Rural e Hidráulica Adresa: Av. Afonso Costa, 3 P-1949-002 Lisboa Telefón: (351) 21 844 22 00 Fax: (351) 21 844 22 02 E-mail: idrha@idrha.min-agricultura.pt

2. Skupina:

Názov: CARNALENTEJANA — Agrupamento de Produtores de Bovinos de Raça Alentejana, SA Adresa: Estrada do Moinho Vento P-7350-230 Elvas Telefón: (351) 268 639480 Fax: (351) 268 622455 E-mail: caalentejo@mail.telepac.pt Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.1: Čerstvé mäso (a vnútornosti)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Názov: „Carnalentejana“

4.2. Opis: Polovice, štvrtiny alebo kusy jatočných tiel balené vo vákuu alebo kontrolovanej atmosfére, ako aj mäsové prípravky, chladené alebo mrazené, vyrobené zo zvierat plemena Alentejana, zapísaných v registri Livro de Nascimentos da Raça Bovina Alentejana [register narodenia hovädzieho dobytka plemena Alentejana] s týmito vlastnosťami:

Okrem tradičných foriem, v akých sa mäso „Carnalentejana“ predáva – jatočné telá, celé kusy alebo plátky – je možné ho predávať aj mleté, formované, v závitkoch, nakrájané na kocky, na pásiky, atď., balené v nádobkách alebo inom vhodnom materiáli, v kontrolovanej atmosfére, vo vákuu alebo mrazené procesom rýchleho mrazenia, pričom obsah mäsa „Carnalentejana“ musí podľa normy predstavovať minimálne 95 % hmotnosti konečného výrobku. V prípravkoch, v ktorých sa mäso „Carnalentejana“ použije ako zložka, musí byť toto mäso jedinou mäsovou zložkou a musí predstavovať minimálne 60 % hmotnosti konečného výrobku.

4.3. Zemepisná oblasť: Vzhľadom na: zemepisné rozloženie pasienkov montado a výskyt hovädzieho dobytka plemena Alentejana; polohu poľnohospodárskych prevádzok, ktorá im umožňuje požadovaný chov a chovateľské techniky; know-how v súvislosti s chovom i agronómiou; pravidlá porážky, spracovania a výroby jatočných tiel, polovíc jatočných tiel, kusov a vôbec spracovaného hovädzieho mäsa; všeobecné požiadavky kontroly a sledovateľnosti, týkajúce sa hovädzieho mäsa; špecifické požiadavky kontroly a sledovateľnosti, ktoré prijali samotní výrobcovia mäsa „Carnalentejana“; potrebu chrániť stálych spotrebitelia mäsa „Carnalentejana“ pred podvedením; potrebu bezpodmienečnej preukázateľnosti zemepisného a zvieracieho pôvodu každého kusa alebo každého balenia a potrebu dodať spotrebiteľovi pravý a zaručený výrobok, je zemepisná oblasť narodenia, chovu, výkrmu, porážania, výroby jatočných tiel alebo polovíc jatočných tiel, spracovania a porciovania na väčšie alebo menšie kusy, vrátane jemného narezania, spracovania niektorých kusov na mleté a upravené výrobky a balenia kusov, mletých a upravených výrobkov prirodzene vymedzená týmito obcami:

všetky obce okresov Beja, Évora a Portalegre;

obce Alcácer do Sal, Alcochete, Grândola Montijo, Moita, Palmela, Setúbal, Santiago do Cacém a Sines, v okrese Setúbal;

obce Abrantes, Almeirim, Alpiarça, Benavente, Chamusca, Constância, Coruche, Golegã, Mação, Salvaterra de Magos, Santarém, Sardoal a Vila Nova da Barquinha, v okrese Santarém;

obce Castelo Branco, Idanha-a-Nova, Proença-a-Nova a Vila Velha de Ródão, v okrese Castelo Branco.

4.4. Dôkaz o pôvode: Plemeno Alentejana má dlhoročnú tradíciu, rôzne aktivity v oblasti selekcie a zlepšovania tohto plemena začali pred viac ako 40 rokmi, existuje plemenná kniha aj združenie chovateľov tohto plemena.

Mäso môže pochádzať len zo zvierat plemena Alentejana, zapísaných v registri narodení hovädzieho dobytka plemena Alentejana, chovaných a vykrmovaných v prevádzkach, ktoré sa nachádzajú v uvedenej zemepisnej oblasti, majú požadované vlastnosti a sú zapísané v zdužení výrobcov. Celý výrobný reťazec vrátane porážky, spracovania, úpravy a balenia môžu vykonávať iba pracovníci pod kontrolným dohľadom orgánu, ktorý bol na tento účel určený. Táto kontrola zahŕňa všetky fázy výrobného reťazca, konkrétne od narodenia a zapísania zvieraťa do registra narodení, cez kŕmenie, chov, porážku až po spracovanie, úpravu a balenie. Existuje zavedený systém úplnej sledovateľnosti, ktorý umožňuje kedykoľvek zistiť pôvod výrobku až k zvieraťu, z ktorého pochádza, na základe očíslovanej certifikačnej značky.

4.5. Spôsob výroby: Mäso pochádza zo zvierat plemena Alentejana, zapísaných v registri narodení, ktorých rodičia sú zapísaní v plemennej knihe plemena hovädzieho dobytka Alentejana, chovaných v extenzívnom systéme, pričom počet zvierat nesmie prekročiť 1,4 VDJ/ha, v súlade s tradičnými regionálnymi postupmi. Teľatá do veku 6 až 9 mesiacov cicajú mlieko od matky, postupne sa ich výživa dopĺňa pasením a koncentrovaným krmivom, schváleným združením výrobcov. Vekové skupiny na porážku, ako aj pravidlá výživy a chovu zvierat, sú stanovené a typizované. Výrobok „Carnalentejana“ sa môže na trh dodávať v rôznych formách, opísaných v rámci špecifikácie: jatočné telo, kusy alebo plátky, jednoducho spracované alebo ako prípravok, so zeleninou alebo bez nej, primerane balené v kontrolovanej atmosfére, vo vákuu alebo mrazené procesom rýchleho zmrazenia. S cieľom zaručiť pravosť a kvalitu výrobku, ochrániť záujmy spotrebiteľa, umožniť kontrolu a úplnú sledovateľnosť výrobku a procesu musí nielen narodenie, chov, výkrm a porážka zvierat a spracovanie jatočných tiel, ale aj krájanie, úprava a balenie mäsa prebiehať vo vymedzenej zemepisnej oblasti. Pripúšťa sa však, aby boli niektoré činnosti týkajúce sa spracovania alebo balenia vykonávané mimo zemepisnú oblasť, ak sa v tejto oblasti nenachádza spracovateľské zariadenie, ktoré by zodpovedalo požiadavkám združenia výrobcov, pokiaľ ide o hygienu, bezpečnosť potravín a kontrolu činnosti. V takýchto podmienkach je zintenzívnený systém kontroly, zabezpečená sledovateľnosť a určený maximálny limit na prepravu mäsa do vzdialenosti 500 km, aby sa zabránilo poklesu kvality a aby bolo možné vykonať kontrolu.

4.6. Spojenie: Plemeno Alentejana sa vyskytuje v poľnohospodársko-dobytkárskych prevádzkach v oblasti Alentejo a v susediacich oblastiach Portugalska, s výrazne stredozemnými poľnohospodárskymi a klimatickými podmienkami, s teplými a suchými letami a prirodzenými pastvinami; toto všetko dodáva mäsu jedinečné organoleptické vlastnosti. Výrobné strediská obyčajne charakterizujú stáda kráv s niekoľkým desiatkami plodných samíc, ktoré sú chované v extenzívnom režime v prevádzkach, kde dobytkárska výroba obyčajne prebieha v symbióze s výrobou obilnín. V priebehu času sa tieto výroby neustále vzájomne dopĺňajú. Využitie slamy a zvyškov obilia pre dobytok v oblasti Alentejo predstavuje zvyčajný a nevyhnutný postup pri udržovaní dobytka v čase, keď pastviny začínajú rednúť, čiže v období od začiatku leta do zimy. V oblastiach pastvín sa obyčajne nachádzajú zimné a korkové duby, ktorých žalude sú od jesene rezervou krmiva a výborným doplnkom k tráve, ktorá má v tomto ročnom období nízku výživnú hodnotu.

4.7. Kontrolný orgán:

Názov: CERTIALENTEJO — Certificação de Produtos Agrícolas, Lda Adresa: Rua Diana de Liz — Horta do Bispo Apartado 320 P-7006-804 Évora Telefón: (351) 26 676 95 64/5 Fax: (351) 26 676 95 66 E-mail: geral@certialentejo.pt

A CERTIALENTEJO – Certificação de Produtos Agrícolas, L.DA, spĺňa požiadavky normy 45011:2001.

4.8. Označenie: Okrem povinných označení vyžadovaných všeobecnými právnymi predpismi je povinné aj použitie:

označenia „Carnalentejana“ – Denominação de Origem Protegida,

certifikačnej známky, na ktorej je uvedený názov výrobku, názov kontrolného a certifikačného orgánu a číslo série, ktoré umožní sledovanie výrobku,

logo „Carnalentejana“ a logo CHOP Spoločenstva, uvedené nižšie:

V žiadnom prípade nie je možné obchodný názov alebo adresu výrobcu alebo zodpovedného združenia výrobcov nahradiť názvom ktoréhokoľvek orgánu, ktorý zodpovedá za výrobok alebo jeho predaj.

K predajnému označeniu – Carnalentejana DOP – nesmie byť pridané žiadne ďalšie, vrátane značiek distribútorov alebo iných subjektov.

Potravinárske výrobky, pri ktorých výrobe sa použije výrobok „Carnalentejana“, sa môžu predávať v baleniach s nápisom „Elaborado a partir de CARNALENTEJANA – DOP“ [vyrobené z Carnalentejana – CHOP], pokiaľ certifikovaný výrobok Carnalentejana:

je jedinou mäsovou zložkou konečného výrobku,

tvorí väčšinový hmotnostný podiel konečného výrobku, a

pokiaľ majú užívatelia výrobku s týmto chráneným označením povolenie od zodpovedného združenia výrobcov.

Združenie výrobcov je zodpovedné aj za zápis takýchto užívateľov do špeciálnych registrov, ktoré musia byť na základe povolenia preverené certifikačným a kontrolným orgánom vzhľadom na správne používanie chráneného označenia na etiketách a vzhľadom na použité množstvá. Za takýchto okolností je zakázané používať logo Spoločenstva a akékoľvek logá alebo označenia, ktoré by ťažili z povesti CHOP.

(1) Ú. v. EÚ L 93, 31.3.2006, s. 12.

(2) Jalovice, býčky, býky a kravy s jatočnými telami triedy P sú prijateľné, iba ak sú určené na spracovanie.